《台湾近咏十首呈巡使黄玉圃先生 其六》
清代·蓝鼎元

累累何为者，西来偷渡人。锒铛杂贯索，一队一酸辛。

嗟汝为饥驱，谓兹原隰畇。舟子任无咎，拮据买要津。

宁知是偷渡，登岸祸及身。可恨在舟子，殛死不足云。

汝道经鹭岛，稽察司马门。司马有印照，一纸为良民。

汝愚乃至斯，我欲泪沾巾。哀哉此厉禁，犯者仍频频。

奸徒畏盘诘，持照竟莫嗔。兹法果息奸，虽冤亦宜勤。

如其或未必，宁施法外仁。

作者简介：（1675或1680—1733）清福建漳浦人，字玉霖，一字云锦，号鹿洲。蓝廷珍堂弟。读书能文，熟悉闽浙沿海情形。朱一贵起事时，从廷珍入台，襄助办理善后，主张垦辟台湾土地，谓若“废置空虚”，“即使内乱不生，寇自外来，将有日本、荷兰之患”。雍正初，被召入京，与修《一统志》。授广东普宁知县，被诬罢官。事明，授广州知府，寻卒。有《鹿洲集》、《平台纪略》等。